Diari Oficial de la Generalitat Valenciana


Sumari del DOGV 6533, del 01-06-2011 (2011/6337)

RESOLUCIÓ de 25 de maig de 2011, de la Conselleria d'Agricultura, Pesca i Alimentació, per la qual s'aproven les obres de modernització de regadius, proposades per les comunitats de regants i altres entitats de reg, amb relació al foment de la utilització racional de l'aigua en aprofitaments hidràulics i regadius.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6533

Data del DOGV
:   01-06-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/6337


Data del document
:   25-05-2011

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 25 de maig de 2011, de la Conselleria d'Agricultura, Pesca i Alimentació, per la qual s'aproven les obres de modernització de regadius, proposades per les comunitats de regants i altres entitats de reg, amb relació al foment de la utilització racional de l'aigua en aprofitaments hidràulics i regadius. [2011/6337]  
En el Decret 47/1987, de 13 d'abril, dictat en desenvolupament de la Llei 7/1986, de 22 de desembre, sobre utilització d'aigua de reg, així com en la Llei 8/2002, de 5 de desembre, d'Ordenació i Modernització de les Estructures Agràries de la Comunitat Valenciana, es contemplen les ajudes que l'administració autonòmica prestarà a les comunitats de regants i altres entitats de reg per al foment i ordenació de l'adequada utilització de l'aigua de reg.  
La Resolució de 16 de febrer de 2011, de la Conselleria d'Agricultura, Pesca i Alimentació, que va convocar les comunitats de regants i altres entitats de reg perquè presentaren les seues sol·licituds d'ajuda, va establir en un mes, des de l'endemà a l'entrada en vigor d'eixa resolució, el termini de presentació de les sol·licituds.  
Finalitzat el termini i avaluades les sol·licituds presentades en l'esmentat termini, s'ha establit la prelació entre estes per aplicació del barem acumulatiu descrit en el paràgraf 3 de l'apartat sext de les bases reguladores.  
Vist que no s'ha presentat cap sol·licitud preferent, segons el criteri establit en l'apartat sext, i vista la puntuació obtinguda per cada una de les propostes i l'import global màxim establit per la Resolució de 16 de febrer de 2011, d'esta Conselleria, resolc:  
  
  
Apartat primer  
Es disposa la tramitació de les sol·licituds esmentades en l'annex I d'esta resolució, les subvencions de les quals se satisfaran a càrrec del capítol VII, de la secció 12, programa 531.10, línia T0169, de la llei de pressupostos de la Generalitat de 2011, per l'import global màxim establit en l'esmentada Resolució de 16 de febrer de 2011.   
  
Apartat segon  
Es disposa la desestimació de les sol·licituds esmentades en l'annex II d'esta resolució perquè han obtingut una puntuació inferior, segons barem, a les de l'annex I, i perquè s'ha esgotat l'import global màxim.  
  
  
Apartat tercer  
Es disposa la desestimació de les sol·licituds esmentades en l'annex III d'esta resolució, per les raons que allí s'indiquen.  
  
Apartat quart  
Es declara que no és necessària la redacció del Pla d'Utilització d'Aigua de Reg, relatiu a les obres que s'esmenten, per a cada entitat inclosa en l'annex I d'esta resolució.  
  
Apartat quint  
A l'efecte d'allò que es disposa en l'apartat 3, de l'article 40, de la Llei 8/2002, de 5 de desembre, d'Ordenació i Modernització de les Estructures Agràries de la Comunitat Valenciana, es classifiquen les obres que s'han de realitzar com d'interés general de la Comunitat Valenciana.  
  
Apartat sext  
D'acord amb l'apartat octau de les bases reguladores de les ajudes, correspon a les comunitats de regants o entitats de reg la contractació, per compte propi, de les obres, en règim de publicitat i concurrència, d'acord amb allò que s'establix en la Llei General de Subvencions, i s'ha de remetre a la Direcció General de Producció Agrària la còpia completa de l'expedient, ofertes sol·licitades (mínim de 3 ofertes), memòria justificativa de l'oferta seleccionada (quan no siga l'econòmicament més avantatjosa) i contracte d'adjudicació en què es reflectirà la baixa oferida pel contractista.  
El contracte ha de ser presentat en un termini màxim de tres mesos, comptats des de la data de notificació de la resolució probatòria de la subvenció.  
Així mateix, s'hi remetrà el nomenament de director d'obra.  
  
Apartat sèptim  
La descripció de les obres objecte d'auxili es recollirà en un projecte tècnic, el contingut del qual s'ha d'ajustar a allò que es disposa en l'article 107 de la Llei 30/2007, de 30 d'octubre, de Contractes del Sector Públic.  
Els projectes s'aportaran per les entitats de reg en suport digital (PDF) i suport paper i inclouran, també, els documents següents:  
  
Descripció i justificació de l'obra que es realitzarà en què s'han d'indicar les dimensions, la superfície i el nombre d'agricultors afectats pel projecte.  
Plànols amb la superfície de l'entitat, de situació de l'obra, de planta i seccions, així com dels detalls constructius necessaris per a la definició de l'obra. La cartografia de l'àmbit territorial de l'entitat i la zona d'actuació ha de tindre les següents característiques:  
- Sistema de referència ED50, solució per a Espanya i Portugal.  
- El·lipsoide Hayford de 1924.  
- Sistema de projecció UTM zones 30N i 31N.  
És preferible que la cartografia es reculla en format preferentment SHP.  
Mesuraments i pressupostos parcials de cada una de les unitats d'obres i preu detallat d'estos.  
Estudi agronòmic, firmat pel tècnic competent en agronomia, en el qual es justifiquen les necessitats d'aigua per a reg dels diferents cultius i terres que permeten justificar el dimensionament hidràulic i qualsevol altre càlcul contingut en el projecte.  
Estudi de seguretat i salut o estudi bàsic de seguretat i salut, segons allò que es disposa en el Reial Decret 1627/1997, de 24 d'octubre.  
Si les actuacions es troben entre les sotmeses a tramitació davant de l'òrgan mediambiental han de disposar de la declaració o estimació d'impacte ambiental definides en el Decret 162/1990, de 15 d'octubre, de la Generalitat Valenciana, pel qual s'aprova el reglament per a l'execució de la Llei 2/1989, d'Impacte Ambiental.   
Els titulars dels projectes de preses, embassaments i basses, als quals s'aplique allò que es disposa en el Reial Decret 9/2008, d'11 de gener, pel qual es modifica el Reglament del Domini Públic Hidràulic, aprovat pel Reial Decret 849/1986, d'11 d'abril, han de complir, abans de l'aprovació del projecte, els requisits que s'establixen en l'article 367 de l'esmentat reglament, a l'efecte de la presentació de la sol·licitud de classificació. Les sol·licituds de classificació de preses i basses s'han de dirigir a la Direcció General de l'Aigua de la Conselleria de Medi Ambient, Aigua, Urbanisme i Habitatge.  
  
Si la zona d'actuació afecta alguna de les incloses en el Catàleg de Zones Humides de la Comunitat Valenciana o al Domini Públic Hidràulic s'ha de presentar l'autorització de la Conselleria de Medi Ambient, Aigua, Urbanisme i Habitatge o de l'Organisme de Conca, respectivament.  
Els projectes han d'estar firmats pel tècnic competent i visats pel col·legi professional de l'autor o coordinador director d'este. En el cas dels enginyers tècnics agrícoles han d'especificar la seua especialitat.  
  
  
Apartat octau  
Els projectes seran objecte de supervisió segons allò que s'ha indicat en l'article 46 del Text Refós de la Llei d'Hisenda Pública de la Generalitat Valenciana, com a tràmit previ a la seua aprovació per la Direcció General de Producció Agrària.  
  
Apartat nové  
Les subvencions que es concedisquen a les diferents entitats seran aprovades per la consellera d'Agricultura, Pesca i Alimentació, amb l'autorització prèvia, si és procedent, del Consell. En la tramitació es respectarà l'orde d'entrada del projecte definitiu que aporte l'entitat.  
Apartat deu  
Les ajudes econòmiques concedides a les diferents entitats es fixaran inicialment per aplicació, als pressupostos màxims auxiliables, del coeficient esmentat en l'article 40 de la Llei 8/2002, de 5 de desembre.  
L'import definitiu, que ha d'abonar al beneficiari, es determinarà aplicant l'esmentat percentatge a la inversió efectivament realitzada, justificada per mitjà de l'aportació de certificats d'obra amb les factures i justificants de pagament d'estes, i certificat del facultatiu de l'administració designat a este efecte.  
En cap cas, l'ajuda calculada de la manera descrita podrà superar l'import de la subvenció aprovada inicialment.  
Els certificats d'obra a què es referix este article s'han d'emetre, almenys amb una periodicitat trimestral.  
  
Apartat onze  
Les entitats beneficiàries han de senyalitzar les obres per mitjà de cartells on s'acredite l'existència i origen dels auxilis econòmics públics per a les actuacions en execució.  
  
Apartat dotze  
La Direcció General de Producció Agrària d'esta Conselleria dictarà les normes pertinents per a la millor aplicació de tot allò que es disposa en esta orde.  
  
Contra este acte administratiu podrà interposar-se, potestativament, en el termini d'un mes des de la publicació, recurs de reposició davant de la consellera d'Agricultura, Pesca i Alimentació, o bé directament, en el termini de dos mesos, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana.  
  
València, 25 de maig de 2011.- La consellera d'Agricultura, Pesca i Alimentació: Maritina Hernández Miñana.  
  
  
ANNEX I  
  
  
  
ANNEX II  
  
  
ANNEX III  
  
  
  
\* \* \* \* \* \* \* \* \*   
  
ANEXO III  
  
